Spionerer den kinesiske bilen din på deg? Nå krever Joe Biden et tydelig svar.
I Kina får ikke Tesla-sjåfører kjøre i nærheten av statlige kontorer. – Det bør få deg til å tenke, sier britisk ekspert. To tenkte scenarioer: Noe som kunne vært hentet fra science fiction-serien Black Mirror. De er også helt realistiske eksempler på hva norske og andre vestlige myndigheter bør være urolige for.  Det mener Charles Parton. Den britiske Kina-eksperten har 37 år bak seg som diplomat i Øst-Asia. I dag er han tilknyttet den anerkjente tankesmien Rusi og den nyopprettede Coalition for secure technology. Parton er for tiden i Washington, DC. Der skal han snakke med amerikanske eksperter om hvor farlige internettmoduler i biler og utallige duppedingser kan være. Biden beordrer granskning Amerikanske myndigheter tar nå disse truslene på største alvor. Før helgen beordret Joe Biden en granskning. Han vil vite hvordan kinesiskproduserte biler kan samle inn informasjon fra brukerne og sende denne informasjonen tilbake til Kina. Dette utgjør en risiko for USAs nasjonale sikkerhet, ifølge Biden. – Kina ønsker å oversvømme markedet vårt med kinesiskproduserte biler. Jeg vil ikke la det skje på min vakt, sier han. USAs handelsminister Gina Raimondo legger til at dagens biler er som «smarttelefoner på hjul». – Disse bilene er koblet til internett. De samler inn enorme mengder sensitive data om sjåførene, sier hun, og legger til:  – Så det skal ikke mye fantasi til for å skjønne hvordan en utenlandsk motstander som Kina, med tilgang til denne typen informasjon i stor skala, kan utgjøre en alvorlig risiko. En talsperson for Kinas utenriksdepartement sa før helgen at Bidens ordre om å begrense tilgangen til amerikanernes personopplysninger «overskrider begrepet nasjonal sikkerhet.»  – Dette er diskriminerende praksis, sa talsperson Mao Ning, ifølge nyhetsbyrået AP. Tesla nektes adgang i Kina I Kina er det allerede innført restriksjoner mot utenlandske biler som er tilknyttet internett. Kjører du i en Tesla i Kina, for eksempel, får du ikke nærme deg en rekke statlige eller militære områder. Disse restriksjonene ble utvidet til å omfatte enda flere områder nå i januar, ifølge nyhetsbyrået Nikkei. – Kineserne skjønner hvordan internettmoduler i biler og andre produkter kan utgjøre en nasjonal sikkerhetsrisiko. Der har vi i Vesten noe å lære, sier Charles Parton tørt. Han mener at USA ligger foran Europa når det gjelder disse utfordringene. India også. – Men europeerne ser foreløpig ikke ut til å ha forstått det. Og det handler heller ikke bare om kinesiskproduserte biler. Det handler også om komponenter som brukes i biler som produseres i land som Tyskland, sier Parton. Kina er i dag verdens største bileksportør. Av de rundt 30 millioner bilene som ble produsert i Kina i fjor, ble 4,91 millioner sendt til utlandet, ifølge China Association of Automobile Manufacturers. I Norge var 14,1 prosent av nybilsalget i fjor fra kinesiske produsenter, ifølge Norsk elbilforening.  Flere av de nye produsentene som NIO, Xpeng og BYD har slitt med å få innpass på det norske markedet – til tross for at flere av dem har flashy utstillingslokaler i Oslo sentrum.  Salget av disse bilene har stupt med 40–60 prosent det siste året. Et tema i Norge? Norske sikkerhetsmyndigheter har hintet om at de er oppmerksom på utfordringen fra internettilkoblede moduler i biler og annen teknologi. I den offentlige sikkerhetsrapporten Fokus 2024 skriver E-tjenesten om tette bånd mellom sivile og militære aktører i Kina. «I kinesisk tenkning skal stordata og kunstig intelligens utnyttes for å oppnå informasjonsoverlegenhet og militært overtak,» heter det i rapporten. Joe Biden krever granskning av kinesiske biler i USA og frykter for rikets sikkerhet. Europa henger langt etter, mener  Kina-ekspert.
Kinesiskproduserte biler kan samle inn og sende brukerinformasjon til Kina.  Nå har president Joe Biden beordret en granskning for å vurdere den nasjonale sikkerhetsrisikoen knyttet til slike biler. Kina begrenser Tesla-biler nær statlige og militære områder. Kina-ekspert Charles Parton mener Vesten har mye å lære av Kinas forståelse av teknologiske utfordringer og sikkerhetsrisikoer.